คลังจี้ส่วนราชการเร่งเบิกจ่ายงบไทยเข้มแข็ง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
16 ก.พ. 2553

คลังเผยรัฐบาลจี้หน่วยงานราชการเร่งเบิกจ่ายงบไทยเข้มแข็ง เผยตั้งแต่เริ่มโครงการจนถึง 5 ก.พ. มีการเบิกจ่ายงบแค่ 3.4 หมื่นล้าน จาก 1.5 แสนล้าน
นพ.พฤฒิชัย ดำรงรัตน์ รัฐมนตรีช่วยว่าการกระทรวงการคลัง เปิดเผยว่าที่ประชุมคณะกรรมการติดตามเร่งรัดการใช้จ่ายงบประมาณภาครัฐ ที่มี นายไตรรงค์ สุวรรณคีรี รองนายกรัฐมนตรี ด้านเศรษฐกิจ เป็นประธาน ได้มีมติกำหนดมาตรการเร่งรัดหน่วยงานที่ได้รับอนุมัติเงินโครงการลงทุนภายใต้แผนปฏิบัติการไทยเข้มแข็ง 2555 วงเงิน 199,960 ล้านบาท รับผิดชอบโครงการลงทุนให้เป็นไปตามวัตถุประสงค์ หน่วยงานยังไม่ได้เสนอขอจัดสรรงบประมาณ ให้เร่งดำเนินการจัดส่งข้อมูลให้สำนักงบประมาณพิจารณาจัดสรรเงินโครงการลงทุนภายใต้แผนปฏิบัติการไทยเข้มแข็งให้แล้วเสร็จภายในวันที่ 23 ก.พ.2553 



นพ.พฤฒิชัย
ส่วนหน่วยงานได้รับการจัดสรรเงินแล้ว แต่ยังไม่ได้ลงนามในสัญญา ให้เร่งดำเนินการ ลงนามในสัญญาให้แล้วเสร็จภายในวันที่ 31 มี.ค.2553 หากไม่สามารถดำเนินการภายในระยะเวลาที่กำหนดให้ยุติโครงการ เพื่อสามารถนำเงินไปใช้โครงการที่มีความพร้อมมากกว่า
นอกจากนี้ เพื่อให้สามารถติดตามและรายงานผลโครงการลงทุนไทยเข้มแข็ง 2 ได้อย่างมีประสิทธิภาพ ให้ทุกหน่วยงานที่รับผิดชอบโครงการบันทึกข้อมูลแผนงาน งวดงาน และงวดเงินตามระบบ Projects Financial Monitoring System (PFMS) ที่กระทรวงการคลังกำหนดทุกโครงการ ภายหลังจากได้รับจัดสรรเงินแล้ว และ/หรือลงนามในสัญญาแล้ว เพื่อให้กระทรวงการคลังใช้เป็นข้อมูลการพิจารณาความก้าวหน้าของโครงการ หากไม่มีการบันทึกข้อมูลถือว่าโครงการดังกล่าวยังไม่มีการดำเนินงาน และให้ยุติโครงการ เพื่อสามารถนำเงินจากโครงการดังกล่าว ไปให้โครงการที่มีความพร้อมในการดำเนินการมากกว่าแต่ไม่ได้รับอนุมัติต่อไป
นพ.พฤฒิชัยกล่าวว่า สำหรับการเบิกจ่ายเงินโครงการลงทุนภายใต้แผนปฏิบัติการไทยเข้มแข็ง 2555 จนถึง 5 ก.พ.2553 รอบแรก วงเงิน 199,960 ล้านบาท มีหน่วยงานได้รับจัดสรรแล้ว จำนวน 15,852 โครงการ จำนวนเงิน 158,784 ล้านบาท ลงนามในสัญญาแล้ว จำนวน 6,238 โครงการ จำนวนเงิน 110,044 ล้านบาท เบิกจ่ายแล้ว จำนวน 34,767.15 ล้านบาท คิดเป็น 21.90% ของจำนวนเงินจัดสรร โดยยังมีหน่วยงานที่ได้รับจัดสรรแล้วแต่ยังไม่ลงนามในสัญญา จำนวน 9,614 โครงการ จำนวนเงิน 48,604 ล้านบาท
ส่วนหน่วยงานที่ยังไม่ขอจัดสรร ประกอบด้วย หน่วยงานในสังกัดของกระทรวงกลาโหม กระทรวงการท่องเที่ยวและกีฬา กระทรวงเกษตรและสหกรณ์ กระทรวงคมนาคม กระทรวงทรัพยากรธรรมชาติและสิ่งแวดล้อม กระทรวงเทคโนโลยีสารสนเทศและการสื่อสาร กระทรวงมหาดไทย กระทรวงศึกษาธิการ และกระทรวงสาธารณสุข
สำหรับเงินลงทุน รอบที่ 2 วงเงิน 149,999.84 ล้านบาท มีหน่วยงานได้รับจัดสรรแล้ว จำนวน 20,351 ล้านบาท เบิกจ่ายแล้วจำนวน 11,524 ล้านบาท